Maar net soos met vorige Rotariër-projekte wat oënskynlik onuitvoerbaar geklink het, het hulle dit hierdie keer wéér soos doelgerigte rooimiere deurgevoer met die hulp van Unilever, plaaslike sakelui en die gemeenskap. Daarvan getuig die wêreldrekord wat Saterdag behaal is.
Die geldwaarde van die tegniese kennis, die harde werk, die man-ure en die materiaal wat in dié projek ingegaan het, is onbekend en waarskynlik onmoontlik om ten volle te bereken. Waarvan ‘n mens wel seker kan wees, is dat die buitewêreld deeglik kennis geneem het van besorgde Vaaldriehoekers se erns en passie oor die bewaring van ons pragtige Vaalrivier.